COM LES MADUIXES

Menja maduixes l'àvia d'abans de Sant Joan;

per més frescor, les vol collides d'un infant.

Per'xò la néta més petita, que és Pandara,

sabeu, la que s'encanta davant d'una claror

i va creixent tranquil·la i en 'admiració

i a voltes, cluca d'ulls, aixeca al cel la cara,

ella, que encar no diu paraules ben ardides

i que en barreja en una música els sentits,

cull ara les maduixes arrupides,

tintat de rosa el capciró dels dits.

Cada matí l'asseuen, a bell redós del vent,

al jaç de maduixeres.

I mira com belluga l'airet ombres lleugeres,

i el cossiró decanta abans que el pensament.

li plau la corretjola i aquell herbei tan fi,

i creu que el cel s'acaba darrera del jardí.

En va la maduixera 'son bé de Déu cobria;

en treure les maduixes del receret ombriu,

Pandara s 'enrojola, treballa, s'extasia:

si n'ha trobat més d'una, aixeca els ulls i riu.

Pandara sempre ha vist el cel asserenat;

ignora la gropada i el xiscle de les bruixes.

És fe i és vida d'ella la llum de bat a bat.

El món, en meravelles i jocs atrafegat,

és petit i vermell i fresc com les maduixes.

*Josep Carner*

1. Fes un llistat amb tots els diminutius que Josep Carner empra en aquesta poesia. Què et sembla que vol aconseguir amb l’ús d’aquest recurs?
2. Quina és la realitat de Pandara? Creus que és la pròpia d’una nena?
3. Per quina raó el nom de la nena protagonista evoca un passat clàssic?
4. Quin objectiu persegueix l’ús de personificacions? Quines pots observar en aquesta poesia?
5. Quin símbol utilitza per a descriure’ns la perfecció del món?